CELEX: 32016D2053
Language: da
Date: 2016-11-14 00:00:00
Title: Rådets afgørelse (EU) 2016/2053 af 14. november 2016 om undertegnelse på Unionens vegne af rammeaftalen mellem Den Europæiske Union og Kosovo (Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244/1999 og Den Internationale Domstols udtalelse om Kosovos uafhængighedserklæring. ) om de generelle principper for Kosovos deltagelse i EU-programmer

25.11.2016   
               
               
                  DA
               
               
                  Den Europæiske Unions Tidende
               
               
                  L 319/1
               
            RÅDETS AFGØRELSE (EU) 2016/2053
      af 14. november 2016
      om undertegnelse på Unionens vegne af rammeaftalen mellem Den Europæiske Union og Kosovo (*1) om de generelle principper for Kosovos deltagelse i EU-programmer
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 212 sammenholdt med artikel 218, stk. 5,
      under henvisning til forslag fra Europa-Kommissionen, og
      ud fra følgende betragtninger:
      
                  (1)
               
               
                  Den 14. december 2007 understregede Det Europæiske Råd, at Unionen er parat til at spille en førende rolle i forbindelse med styrkelsen af stabiliteten i regionen, anførte, at Unionen er parat til at bistå Kosovo på vejen mod varig stabilitet, og bekræftede, at Unionen er parat til at støtte den økonomiske og politiske udvikling gennem et klart europæisk perspektiv i overensstemmelse med regionens europæiske perspektiv.
               
            
                  (2)
               
               
                  Den 7. december 2009 så Rådet med tilfredshed på Kommissionens meddelelse af 14. oktober 2009 med titlen »Realisering af Kosovos europæiske dimension« og opfordrede Kommissionen til at træffe de nødvendige foranstaltninger for at støtte Kosovos fremskridt i tilnærmelsen til Unionen i overensstemmelse med regionens europæiske perspektiv. Det lagde vægt på foranstaltninger vedrørende handel og visum og tilskyndede Kommissionen til at åbne op for Kosovos deltagelse i EU-programmer, integrere Kosovo i den økonomiske og finanspolitiske tilsynsordning, aktivere den anden komponent i instrumentet til førtiltrædelsesbistand og styrke dialogen om stabiliserings- og associeringsprocessen.
               
            
                  (3)
               
               
                  Den 14. december 2010 erklærede Rådet, at det så frem til at modtage et forslag fra Kommissionen, der vil gøre det muligt for Kosovo at deltage i EU-programmer. Kommissionen fremsatte et sådant forslag i marts 2011.
               
            
                  (4)
               
               
                  Den 5. december 2011 bekræftede Rådet sin vilje til at nå frem til en aftale om Kosovos deltagelse i EU-programmer, uden at dette berører medlemsstaternes holdning angående status.
               
            
                  (5)
               
               
                  Den 22. oktober 2012 bemyndigede Rådet Kommissionen til at indlede forhandlinger med Kosovo om dets deltagelse i EU-programmer.
               
            
                  (6)
               
               
                  Kommissionen har på Unionens vegne ført forhandlinger om en rammeaftale mellem Den Europæiske Union og Kosovo om de generelle principper for Kosovos deltagelse i EU-programmer (»aftalen«).
               
            
                  (7)
               
               
                  Kosovo har udtrykt ønske om at deltage i en række EU-programmer.
               
            
                  (8)
               
               
                  Formålet med aftalen er at Unionen iværksætter samarbejdsforanstaltninger på det økonomiske, finansielle og tekniske område med Kosovo i henhold til artikel 212 i traktaten om Den Europæiske Unions funktionsmåde.
               
            
                  (9)
               
               
                  De specifikke vilkår og betingelser, herunder det relevante finansielle bidrag, for Kosovos deltagelse i hvert enkelt EU-program bør fastsættes ved aftale mellem Kommissionen, der handler på vegne af Unionen, og myndighederne i Kosovo.
               
            
                  (10)
               
               
                  Undertegnelsen af aftalen foregriber ikke medlemsstaternes holdning til Kosovos status, som fastlægges i overensstemmelse med national praksis og folkeretten. Hverken begreberne, ordlyden eller definitionerne i denne afgørelse, i aftalen, herunder bilaget dertil, eller i EU-programmerne udgør en anerkendelse fra Unionens side af Kosovo som uafhængig stat eller en anerkendelse fra de enkelte medlemsstaters side af Kosovo som sådan, hvis de ikke allerede har taget dette skridt.
               
            
                  (11)
               
               
                  De interne procedurer i medlemsstaterne kan finde anvendelse ved modtagelse af dokumenter udstedt af Kosovos myndigheder i medfør af denne aftale.
               
            
                  (12)
               
               
                  Aftalen bør undertegnes —
               
            VEDTAGET DENNE AFGØRELSE:
      Artikel 1
      Der gives herved bemyndigelse til undertegnelse på Unionens vegne af rammeaftalen mellem Den Europæiske Union og Kosovo om de generelle principper for Kosovos deltagelse i EU-programmer med forbehold af indgåelse af aftalen (1).
      Artikel 2
      Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.
      Artikel 3
      Denne afgørelse træder i kraft på dagen for vedtagelsen.
      
         Udfærdiget i Bruxelles, den 14. november 2016.
         
            
               På Rådets vegne
            
            G. MATEČNÁ
            
               Formand
            
         
      
      
         (*1)  Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244/1999 og Den Internationale Domstols udtalelse om Kosovos uafhængighedserklæring.
      
         (1)  Teksten til aftalen offentliggøres sammen med afgørelsen om indgåelse heraf.